|  |
| --- |
| HerbasPLUNGĖS RAJONO SAVIVALDYBĖS  TARYBA |
| **SPRENDIMAS** |
| **DĖL PLUNGĖS RAJONO SAVIVALDYBĖS KONTROLĖS IR AUDITO TARNYBOS NUOSTATŲ PATVIRTINIMO** |
| 2023 m. gegužės 18 d. Nr. T1-133 |
| Plungė |

Vadovaudamasi Lietuvos Respublikos vietos savivaldos įstatymo 15 straipsnio 2 dalies 7 punktu, Lietuvos Respublikos biudžetinių įstaigų įstatymo 6 straipsnio 5 dalimi, Plungės rajono savivaldybės taryba nusprendžia:

1. Patvirtinti Plungės rajono savivaldybės Kontrolės ir audito tarnybos nuostatus (pridedama).

2. Įgalioti Plungės rajono savivaldybės kontrolierę Danutę Jarašiūnienę pasirašyti nuostatus ir įregistruoti juos Juridinių asmenų registre įstatymų nustatyta tvarka.

3. Pripažinti netekusiu galios Plungės rajono savivaldybės tarybos 2014 m. balandžio 24 d. sprendimo Nr.T1-123 „Dėl Plungės rajono savivaldybės kontrolės ir audito tarnybos veiklos nuostatų patvirtinimo“ nuo naujų nuostatų įregistravimo Juridinių asmenų registre dienos.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2023 m. gegužės 18 d.

sprendimu Nr. T1-133

**PLUNGĖS RAJONO SAVIVALDYBĖS KONTROLĖS IR AUDITO TARNYBOS NUOSTATAI**

## I SKYRIUS

**BENDROSIOS NUOSTATOS**

1. Plungės rajono savivaldybės Kontrolės ir audito tarnyba (toliau – Tarnyba) (kodas 188664023) – Savivaldybės biudžetinė įstaiga, prižiūrinti, ar teisėtai, efektyviai, ekonomiškai ir rezultatyviai valdomas ir naudojamas Plungės rajono savivaldybės (toliau – Savivaldybė) turtas bei patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.
2. Tarnybos savininkė yra Savivaldybė. Steigėja ir savininko teises ir pareigas įgyvendinanti institucija yra Plungės rajono savivaldybės taryba (toliau – Taryba), adresas: Vytauto g. 12, LT-90123 Plungė. Tarybos kompetenciją nustato Lietuvos Respublikos vietos savivaldos įstatymas.
3. Tarnyba yra viešas juridinis asmuo, turintis savo anspaudą su pavadinimu ir Savivaldybės herbu, dokumentų blankus, sąskaitą banke. Už Tarnybos antspaudo naudojimą ir saugojimą atsako savivaldybės kontrolierius. Tarnyba finansuojama iš Savivaldybės biudžeto ir yra atskaitinga Tarybai. Savivaldybės Taryba Savivaldybės biudžete nustato Tarnybai skiriamų asignavimų dydį.
4. Tarnybos buhalterinę apskaitą, finansinį, ūkinį materialinį aptarnavimą, neviršydama Tarnybos išlaidų sąmatos, atlieka Plungės rajono savivaldybės administracija (toliau – Savivaldybės administracija).
5. Tarnyba savo veikloje vadovaujasi Lietuvos Respublikos Konstitucija, Vietos savivaldos ir kitais įstatymais, Tarptautiniais audito standartais, Tarptautiniais aukščiausiųjų audito institucijų standartais Valstybės kontrolės tvirtinamomis metodikomis, kitais teisės aktais ir šiais nuostatais.
6. Tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais.
7. Savivaldybės kontrolieriaus, Savivaldybės kontrolės ir audito tarnybos valstybės tarnautojų tarnybos, darbo santykiųteisiniai pagrindai nustatyti Valstybės tarnybos įstatyme, Darbo kodekse ir Lietuvos Respublikos vietos savivaldos įstatyme.
8. Savivaldybės kontrolierius ir Tarnybos valstybės tarnautojai negali būti tos Savivaldybės tarybos nariais ir darbo laiku negali dalyvauti politinių partijų veikloje. Savivaldybės kontrolieriaus ir Tarnybos valstybės tarnautojo pareigos nesuderinamos su jokiomis kitomis renkamomis pareigomis valstybės ir savivaldybių institucijose, įstaigose ir įmonėse.
9. Tarnybos buveinės adresas: Vytauto g. 12, LT-90123 Plungė. Tarnyba įregistruota Juridinių asmenų registre, indentifikavimo kodas 188664023.
10. Informacija apie Tarnybos veiklą skelbiama Savivaldybės interneto svetainėje [www.plunge.lt](http://www.plunge.lt).
11. Tarnyba yra paramos gavėja.

**II SKYRIUS**

**TARNYBOS VEIKLOS RŪSIS, TIKSLAS IR UŽDAVINIAI**

1. Tarnybos veiklos rūšis – Lietuvos Respublikos savivaldybių veikla (kodas – 84.11.20). Tarnybos veiklos sritis – išorės auditas ir kontrolė.
2. Tarnybos veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas, patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.

14. Tarnybos uždaviniai:

14.1. vykdyti Savivaldybės turto ir patikėjimo teise valdomo valstybės turto apskaitos, valdymo, naudojimo ir disponavimo juo kontrolę;

14.2. atlikti Savivaldybės biudžeto vykdymo ir kitų piniginių išteklių naudojimo auditą;

14.3. atlikti eilinius ir Tarnybos veiklos plane nenumatytus finansinius, atitikties ir veiklos auditus;

14.4. užtikrinti, kad atliekamas finansinis, atitikties ir veiklos auditas atitiktų Tarptautinių auditų standartų reikalavimus.

**III SKYRIUS**

**TARNYBOS FUNKCIJOS**

15. Siekdama veiklos tikslo ir įgyvendindama nustatytus uždavinius, Tarnyba vykdo šias funkcijas:

15.1. atlieka išorės finansinį, atitikties ir veiklos auditą Savivaldybės administracijoje, Savivaldybės administravimo subjektuose ir Savivaldybės valdomose įmonėse;

15.2. kiekvienais metais iki gegužės 15 dienos parengia ir Reglamento nustatyta tvarka pateikia Savivaldybės tarybai išvadą dėl pateikto tvirtinti Savivaldybės metinių ataskaitų rinkinio, Savivaldybės biudžeto ir turto naudojimo;

15.3. rengia ir Savivaldybės tarybai teikia sprendimams priimti reikalingas išvadas dėl Savivaldybės prisiimamų įsipareigojimų pagal paskolų, finansinės nuomos (lizingo) ir kitų įsipareigojamųjų skolos dokumentų sutartis, garantijų suteikimo kreditoriams už Savivaldybės valdomų įmonių prisiimamus įsipareigojimus pagal paskolų, finansinės nuomos (lizingo) ir kitų įsipareigojamųjų skolos dokumentų sutartis;

15.4. rengia ir Savivaldybės tarybai teikia išvadas dėl viešojo ir privataus sektorių partnerystės projektų įgyvendinimo tikslingumo ir pritarimo galutinėms viešojo ir privataus sektorių partnerystės sutarties sąlygoms, jeigu jos skiriasi nuo sprendime dėl viešojo ir privataus sektorių partnerystės projektų įgyvendinimo tikslingumo nurodytų partnerystės projekto sąlygų;

15.5. rengia ir Savivaldybės tarybai teikia sprendimams priimti reikalingas išvadas dėl skolininkų ir skolininkų, už kurių įsipareigojimų įvykdymą garantuoja valstybė, ūkinės ir finansinės būklės, taip pat dėl iš valstybės vardu pasiskolintų lėšų, teikiamų paskolų ir valstybės garantijų teikimo, paskolų naudojimo pagal tikslinę paskirtį ir paskolų grąžinimo;

15.6. rengia ir Savivaldybės tarybai teikia sprendimams priimti reikalingas išvadas dėl galimybės Savivaldybei prisiimti finansinius įsipareigojimus dėl prioritetinės Savivaldybės infrastruktūros plėtros;

15.7. Valstybės kontrolės prašymu teikia Savivaldybės kontrolės ir audito tarnybos atliktų auditų ataskaitas ir darbo dokumentus audito išorinei peržiūrai atlikti;

15.8. atlieka įstatymuose ir kituose teisės aktuose priskirtas funkcijas.

**IV SKYRIUS**

**TARNYBOS TEISĖS**

16. Tarnyba, įgyvendindama jai pavestus uždavinius ir funkcijas, turi teisę:

16.1. reikalauti, kad Tarnybos valstybės tarnautojai finansinio, atitikties ir veiklos audito ar kitų kontrolės funkcijų vykdymo metu turi teisę įeiti į audituojamo ar tikrinamo subjekto patalpas;

16.2. gauti iš audituojamų ar tikrinamų subjektų visus auditui atlikti reikalingus dokumentus ar jų kopijas, informaciją, duomenis, audituojamų ar tikrinamų subjektų vadovų ir kitų darbuotojų reikiamus rašytinius ir žodinius paaiškinimus, pasitelkti ekspertų (specialistų), turinčių reikiamų žinių patikrinimo metu iškilusiems klausimams spręsti;

16.3. gauti, iš Savivaldybės administracijos Centralizuoto vidaus audito skyriaus ateinančių metų veiklos plano projektą iki einamųjų metų lapkričio 1 dienos tarpusavio veiklos koordinavimo tikslais;

16.4. pasinaudoti Savivaldybės administracijos Centralizuotos vidaus audito tarnybos atliktų auditų ataskaitomis ir darbo dokumentais, būtinais vidaus kontrolės vertinimui atlikti, jeigu audito subjektas ir tikslai sutampa, taip pat turi teisę susipažinti su atliktų kitų išorės auditų Savivaldybės įstaigose ir įmonėse dokumentais;

16.5. Tarnyba veiklos plane numatytam išorės finansiniam, atitikties ir veiklos auditui atlikti ir (ar) atliktam auditui peržiūrėti gali bendradarbiavimo sutarčių pagrindu pasitelkti kitų savivaldybių kontrolės ir audito tarnybų valstybės tarnautojus ir darbuotojus, dirbančius pagal darbo sutartis;

16.6. nurodyti audituotų subjektų vadovams veiklos trūkumus ir nustatyti terminą, per kurį turi būti pašalinti nustatyti teisės aktų pažeidimai;

16.7. jungtis į asociacijas įstatymų nustatyta tvarka ir mokėti nustatytą nario mokestį.

**V SKYRIUS**

**TARNYBOS DARBO ORGANIZAVIMAS**

17. Tarnybai vadovauja ir už jos veiklą atsako savivaldybės kontrolierius.

18. Savivaldybės kontrolierius vadovavimą Tarnybai įgyvendina leisdamas įsakymus, duodamas pavedimus, sudarydamas planus, priimdamas sprendimus, kitais įstatymų ir teisės aktų nustatytais būdais, formomis ir priemonėmis.

19. Tarnybos vidaus darbą reglamentuoja Tarnybos vidaus tvarkos taisyklės, valstybės tarnautojų pareigybių aprašymai, kiti vidaus administravimo teisės aktai.

20.  Tarnybos veikla organizuojama vadovaujantis Tarnybos veiklos planais.

21. Taryba nustato didžiausią leistiną valstybės tarnautojų pareigybių skaičių Tarnyboje.

22. Savivaldybės kontrolieriaus ir Tarnybos valstybės tarnautojų tarnybos santykių ir darbo santykių teisinius pagrindus nustato Valstybės tarnybos, Vietos savivaldos įstatymai ir Darbo kodeksas (tai ko nereglamentuoja Valstybės tarnybos įstatymas). Savivaldybės kontrolieriaus, kitų Tarnybos valstybės tarnautojų darbo užmokestis nustatomas vadovaujantis Lietuvos Respublikos įstatymais ir kitais teisės aktais.

23. Savivaldybės kontrolierius į pareigas konkurso būdu ir iš jų atleidžiamas Valstybės tarnybos įstatymo nustatyta tvarka. Savivaldybės kontrolieriui kadencijų skaičius nėra ribojamas. Savivaldybės kontrolierius privalo turėti aukštąjį universitetinį išsilavinimą ir ne mažesnį kaip 3 metų darbo finansų, ekonomikos, teisės, audito arba kontrolės srityse patirtį. Savivaldybės kontrolierius gali turėti pavaduoją, kurį jis skiria ir atleidžia iš pareigų Valstybės tarnybos įstatymo nustatyta tvarka. Savivaldybės kontrolieriaus pavaduotojas tiesiogiai pavaldus savivaldybės kontrolieriui.

24. Savivaldybės kontrolieriui įstatymais numatytą darbo užmokestį nustato Taryba, atostogas suteikia ir į komandiruotes išleidžia Savivaldybės meras. Laikinai nesant savivaldybės kontrolieriaus, jo funkcijas vykdo savivaldybės kontrolieriaus pavaduotojas.

25. Savivaldybės kontrolierius:

25.1. tvirtina Tarnybos struktūrą, pareigybių sąrašą, pareigybių aprašymus ir pareiginius nuostatus; Valstybės tarnybos įstatymo nustatyta tvarka priima į pareigas ir iš jų atleidžia valstybės tarnautojus, atlieka kitas Tarnybos personalo valdymo funkcijas;

25.2. leidžia įsakymus, organizuoja Tarnybos darbą, valstybės tarnautojų mokymą ir jų kvalifikacijos tobulinimą;

25.3. sudaro Tarnybos veiklos plano projektą, gavęs Tarybos Kontrolės komiteto pritarimą, su šio plano projektu supažindina Plungės rajono savivaldybės administracijos Centralizuoto vidaus audito skyrių; kiekvienais metais iki einamųjų metų lapkričio 15 dienos patvirtina ateinančių metų Tarnybos veiklos planą, organizuoja jo vykdymą ir yra už tai atsakingas; prireikus patvirtintą Tarybos veiklos planą tikslina bendra plano tvirtinimo tvarka;

25.4. Tarnybos veiklos planą kiekvienais metais per 10 dienų nuo jo patvirtinimo pateikia Valstybės kontrolei;

25.5. turi teisę dalyvauti Tarybos, komitetų, kolegijos (jei įsteigta), komisijų posėdžiuose ir pareikšti nuomonę savo kompetencijos klausimais;

25.6. valstybės kontrolieriaus rašytiniu prašymu gali dalyvauti ar pavesti Tarnybos valstybės tarnautojams, pagal jų kompetenciją dalyvauti Valstybės kontrolės atliekamuose Savivaldybės administravimo subjektų finansiniuose, atitikties ir veiklos audituose;

25.7. pats atlieka ir (ar) skiria Tarnybos valstybės tarnautojus, atlikti išorės finansinį, atitikties ir veiklos auditą, įgyvendina įstatymuose ir kituose teisės aktuose priskirtas funkcijas;

25.8. priima sprendimus pagal atlikto finansinio, atitikties ir veiklos audito ataskaitas, nurodo merui, audituotų subjektų vadovams jų veiklos trūkumus ir nustato terminą, per kurį turi būti pašalinti nustatyti teisės aktų pažeidimai. Meras, audituotų subjektų vadovai per savivaldybės kontrolieriaus nustatytą terminą, ne trumpesnį kaip 30 dienų, privalo ištaisyti audito metu nustatytus jų veiklos trūkumus ir pažeidimus ir apie jų pašalinimą raštu pranešti savivaldybės kontrolieriui;

25.9. teikia merui, Tarybai, audituotų subjektų vadovams išvadas, ataskaitas ir sprendimus, kurie buvo priimti dėl finansinio, atitikties ir veiklos audito metu nustatytų ir nepašalintų teisės aktų pažeidimų. Audito ataskaitos ir išvados skelbiamos Savivaldybės interneto svetainėje, o jeigu įmanoma, – ir per kitas visuomenės informavimo priemones;

25.10. finansinio, atitikties ir veiklos audito metu nustatęs nusikalstamos veikos požymių, apie tai praneša teisėsaugos institucijoms;

25.11. imasi prevencinių priemonių, kad būtų ištaisyti ir nepasikartotų nustatyti teisės aktų pažeidimai;

25.12. nagrinėja iš gyventojų gaunamus prašymus, pranešimus, skundus ir pareiškimus dėl Savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo ir teikia išvadas dėl tokio tyrimo rezultatų;

25.13. įstatymų ir kitų teisės aktų nustatyta tvarka teikia informaciją valstybės ir Savivaldybės institucijoms;

25.14. Plungės rajono savivaldybės tarybos veiklos reglamento nustatyta tvarka ir terminais teikia Tarnybos metinių ataskaitų rinkinį ir jį paskelbia Savivaldybės interneto svetainėje;

25.15. Tarybos arba Tarybos Kontrolės komiteto prašymu teikia informaciją pagal savo kompetenciją;

25.16. atlieka Savivaldybės biudžeto vykdymo ir kitų piniginių išteklių naudojimo auditą;

25.17. atsako už įstatymuose ir kituose teisės aktuose nustatytų Tarnybos įgaliojimų vykdymą, taip pat už nepagrįstos ir neteisingos audito išvados pateikimą;

25.18. sudaro sąlygas Valstybės kontrolei dalyvauti atliekant Savivaldybės metinių ataskaitų rinkinio auditą tokiu mastu, kad Valstybės kontrolėsurinktų tinkamus ir pakankamus įrodymus, reikalingus išvadai dėl nacionalinio metinių ataskaitų rinkinio parengti, ir teikia Valstybės kontrolei duomenis apie Savivaldybės metinių ataskaitų rinkinio audito rezultatus.

26. Tarnybos valstybės tarnautojai:

26.1. savivaldybės kontrolieriaus pavedimu atlieka audituojamų subjektų eilinius ir veiklos plane nenumatytus finansinius, atitikties ir veiklos auditus;

26.2. įstatymų nustatyta tvarka atsako už jiems pavestų funkcijų netinkamą atlikimą, už nepagrįstos ar neteisingos audito išvados pateikimą;

26.3. vykdo kitas Lietuvos Respublikos įstatymų ir kitų teisės aktų nustatytas funkcijas, kitus savivaldybės kontrolieriaus pavedimus ir užduotis.

27. Tarnybos atliekamo finansinio, atitikties ir veiklos audito principus, taisykles, procedūras, audito atlikimą, ataskaitų rengimą nustato ir reglamentuoja Tarptautiniai audito standartai,Tarptautiniai aukščiausiųjų audito institucijų standartai, Valstybės kontrolės tvirtintos metodikos ir kiti teisės aktai.

28. Tarnyba bendradarbiauja ir palaiko tarnybinius ir profesinius ryšius su Valstybės kontrole, Savivaldybių kontrolierių asociacija, kitomis audito institucijomis, įstaigomis bei vidaus audito tarnybomis, valstybės ir Savivaldybės institucijomis.

**VI SKYRIUS**

**TARNYBOS KONTROLĖ IR VISUOMENĖS INFORMAVIMAS**

29. Tarnybos atliekamo finansinio, atitikties ir veiklos audito išorinę peržiūrą atlieka Valstybės kontrolė.

30. Tarnybos finansinės veiklos kontrolė vykdoma Lietuvos Respublikos teisės aktų nustatyta tvarka.

31. Tarnybos vieši pranešimai, veiklos ataskaitos, audito ataskaitos ir išvados skelbiamos Savivaldybės interneto svetainėje [www.plunge.lt](http://www.plunge.lt), o jeigu reikia, – ir kitose visuomenės informavimo priemonėse.

**VII SKYRIUS**

**BAIGIAMOS NUOSTATOS**

32. Tarnyba reorganizuojama, pertvarkoma ir likviduojama Lietuvos Respublikos įstatymų ir kitų teisės aktų nustatyta tvarka.

33. Pakeisti nuostatai įsigalioja nuo jų įregistravimo Juridinių asmenų registre dienos.

34. Savivaldybės Kontrolės ir audito tarnyba atskaitinga Tarybai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_